კაირა
კაირა (ლათ. Uria) — ფრინველთა გვარი მეჭვავიასნაირთა რიგისა. გვარში გაერთიანებულია ჩრდილოეთ ნახევარსფეროს პოლარულ და ზომიერ ზღვებში გავრცელებული საკმაოდ დიდტანიანი ფრინველები. კაირას კოლონიები ბუდობენ ზღვების სანაპიროთა კლდოვან ტერიტორიებსა და კუნძულებზე, სამთითა თოლიასთან ერთად შეადგენენ „ფრინველთა ბაზრების“ ძირითად მოსახლეობას. შეუძლიათ ყვინთვა 10 მ სიღრმეზე. კაირას და მის კვერცხს ადამიანი საკვებად იყენებს. ცნობილია 2 სახეობა: წვრილნისკარტა კაირა (U. aalge) და მსხვილნისკარტა კაირა (U. lomvia).